Túrakód: V006\_08 / Táv.: 34,6 km / Frissítve: 2019-01-18

Túranév: Szentes térsége / Bokrosi homokpad #2 (2 nap)

Leírás:

34,6 km-es túránk a csongrádi Öregszőlők területének felső szélén található homokpadig visz, mely táborhelyünk is egyben.

Első nap az evezésé a főszerep, ezt azonban másnap kipihenhetjük, miközben több látnivalót is meg tudunk tekinteni.

*(A javasolt táborhely nomád feltételeket kínál, ezt vegyük figyelembe a tervezésnél!)*

1. nap *(17,3 km, track: V006m08)*

Kiindulási pontunk a St. Jupát SE Vízitelepe mellett található komplejáró *(237,8 fkm), (up.: 000iep)*.

Folyásiránnyal szembe, a szentesi strand irányába induljunk el *(a track, csupán a túraútvonal műholdképen történő, valamint a nevezett-pontok terepen történő könnyebb beazonosításának célját szolgálja, nem feszesen követendő nyomvonal)*!

A 239 fkm-nél hagyjuk el a szentesi üdülőterületet, innen kissé háborítatlanabb részen evezhetünk, de mire elmélyedhetnénk benne, látómezőnkbe kerül előbb a közúti, majd a vasúti híd is. A kettő között a jobb oldali parton található a 240 fkm-es tábla . A hidakat elhagyva már nyugalomra lelhetünk. *(A túrán célszerű követhetnünk a folyóvízen felfelé evezők stratégiáját, miszerint kanyarok mentén oldalt váltunk, hogy mindig a belső íven haladjunk. Így a táv is rövidebb és a sodrás is csekélyebb. Ha azonban a kíváncsiságunk irányítja hajónkat, ne habozzunk azt az oldalt választani, mely jobban felkeltette érdeklődésünket!)*

Alacsony vízállás esetén a 243 fkm alatt/felett található nagy balos kanyarulatban jelentősen el kell távolodnunk a parttól, hogy ne érjen le időnként evezőnk a mederfenékre. Ez a rész már a csongrádi üdülőterülethez tartozik. A Körös-torokot megpillantva még figyelemre lesz szükségünk: biztonságos távolságban kell kikerülnünk az itt hosszan elterülő és jelentősen benyúló kikötőt! Ez a „motorizáltaké”, ezért ha egy mód van rá, inkább kerüljük el, jobb a békesség ☺

Leküzdve az akadályt már láthatjuk a híres körös-toroki homokpadot, ahol megpihenhetünk, vagy akár strandolhatunk is *(243,9 fkm,   
úp.: 002kbp)*. Nyári szezonban a terület alsó és/vagy felső részén van lehetőségünk kikötni. A strand vendéglátó-egységeiben a frekventált üdülőhelyeken szokásos gasztronómiai kínálatot találja az erre vágyó. Az üdülőterület bejáratánál, a körforgalom mellett artézi kút található *(úp.: 003viz)*, így a finom ízű ivóvízből az értékes folyadékpótlást is biztosíthatjuk.

Ha kiszállunk a strandnál, felszerelésünk biztonságáról mindenképp gondoskodjunk! A partszakasz közepe körül találjuk a fémvázas  
Rév-kilátót *(úp.: 004kilat)*, melyről remek panoráma nyílik a környező területekre *(a hosszabb időigénnyel járó felfedezéseinket célszerű a visszafelé történő kikötéskor megtennünk, nehogy kicsússzunk időkeretünkből)*.

Ismét vízre szállva és tovább evezve meg kell küzdenünk a fürdőzésre kijelölt terület bójáinak megkerülésével *(a part és a bóják közötti terület a fürdőzőké, figyeljünk rájuk!)*. Az üdülőterület felső szélénél hosszabb sarkantyú *(70 m, 244,6 fkm)* búvik meg a mederben, mely alacsony vízállásnál a felfutás veszélyét rejti magában *(ha a tracket követve átkelünk a túlsó oldalra, nem kerülünk a kőgát fogságába)*.

A pontonhíd alatti komplejárónál lehetőségünk nyílik kiszállni és megmártózni *(247,2 fkm, úp.: 005kbp)*. *(FIGYELEM: Ez nem strand! Szolidan hűtsünk, frissüljünk!)* Innen a pontonhíd szerkezetét is szemügyre tudjuk venni, ha kedvünk tartja, akár fel is sétálhatunk rá. A híd mai külsejét 1957-ben nyerte el, de az első építmény már 1896-ban összekötötte a várost a nagyréti termőterületekkel. *(Történeti áttekintés ITT található.)*

Jöjjön most az átevezés a pontonhíd alatt! A meder közepén található pontonközben lehet sportcélú hajókkal átkelni. Ezt egy „SPORT” feliratú tábla jelzi *(úp.: 006info)*! *( Méretesebb vízi jármű érkezése esetén a hidászok a híd egy 53,6 méteres szakaszát kishajóval félrevontatják úgy 15-20 perc alatt az átkelés lebonyolítása érdekében. A*[*híd kinyitásáról*](https://www.youtube.com/watch?v=hMvKctkDttA)*készült Time Lapse videó ITT.)* Ha több hajóból álló flottával túrázunk az átevezésnél egyesével menjünk, kellő távolságot tartva egymás között! A híd alatt a folyás kissé ferde, nem merőleges a szerkezetre, ez figyelmet igényel!

Átérve a híd alatt ne akarjunk egyből a partszegélyre menni, laposszögben térjünk ki a meder szélére. Ne kockáztassuk az esetleges alásodródást! *(Az Alsó-Tisza egyetlen - általam jelentősnek tartott - veszélyforrása a parthoz rögzített műtárgyak alá történő sodródás.   
A tracket követve biztonságos helyen haladhatunk.)*

Tovább lapátolva felfelé a jobb part mentén több rövid sarkantyúval is szembekerülünk, mely alacsonyvízállásnál figyelmet igényel *(figyeljük a vízfelszín fodrozódásainak árulkodó jeleit)*!

A 250,1 fkm-nél a vízig nyúló telkek kezdete, a mólók hosszan elnyúló sora előtt, a Tisza egyik legkiterjedtebb partvédelmi kövezése található a víz felszíne alatt/felett *(vízállás függvényében)*. A tracket követve, behúzódva a sodorvonalba, kockázatmentesen, felfutás veszélye nélkül kerülhetjük ki a terméskő sarkantyúk hálózatát.

Ismét a part mellé érve a stégek kerülgetése szükséges, melyeken gyakran horgászok lesik a pecabot végének rezdüléseit. A 252,9 fkm-nél elhaladunk az egykori révátkelő mellett, de erről már csak a parton, a fák között fellelhető révészház árulkodik, lentről a vízről észrevehetetlen. Kissé odébb *(253,7 fkm)* kicsiny homokszegély kínál kiszállásos pihenőre lehetőséget, de a napi célként megjelölt homokpadunk sincs már messze. Egy nagyobb öböl következik, mely a vizet is alaposan megforgatja, így egy rövid szakaszon segítségünkre lehet a haladásban. Elhagyva a Bokrosi-csatorna torkolatát hirtelen kerül látómezőnkbe a 254,9 fkm-nél található homokpart. Ez túránk forduló pontja, táborhelye *(úp.: 001ford)*. Itt közepes vízállás esetén is homokra tudunk kiszállni. *(A part aktuális állapotáról, táborozásra alkalmasságáról célszerű előre tájékozódnunk helyismerettel rendelkezőtől. A tiszai homokpadok évről-évre átalakulhatnak a tavaszi áradások romboló-építő hatásának következtében. Ha minket kérdezel, lehet, hogy láttuk a partot néhány hete, vagy a szezon elején, esetleg elgurulunk bringával megnézni neked.)*

Ez a part, leggyakrabban „kér” némi kubikos melót, mielőtt sík területre tudod építeni alkalmi lakosztályod! Itt a civilizált zajoktól távol kedvedre élheted vad tábori életed. A kanyarulat felett gyakran üzemel a közeli halastavat vízzel ellátó szivattyú, ennek morajlása hallható lehet, és a távolban meg-megdörrenő madárriasztó is érzékelhető időnként.

2. nap *(17,3 km, track: V006j08)*:

A part fekvése már a reggeli napsugarakat is sátorba engedi, korai kelésre kényszerítve a lustábbakat is *(részemről kimondottan kedvelem az ilyen fekvésű partokat, hisz így nagy eséllyel szárazon tudom elcsomagolni sátramat anélkül, hogy még a déli harangszó is a parton érne)*.

Hajónkat vízre taszítva a tegnapi küzdelmünk „gyümölcsét” is élvezhetjük: időnként adjuk át magunkat a gravitációnak, éljük meg a tiszai „csorgás” megnyugtató élményét! *(Ne essünk abba a hibába, hogy túlbuzgó aktivitásunk hatására mire hátradőlnénk átadni magunkat a természet nyugalmának, már átsiklottunk az igazán csendes, békés szakaszon!)*

Néhány látványosságot is megemlítünk, hogy ki-ki érdeklődése és rendelkezésre álló ideje függvényében dönthessen megtekintésükről.

A 249,6 fkm-nél a bal parton az Ellés Monostor romja kínálkozik   
*(úp.: 008latv)*. Ehhez a 007kbp útpontnál kell kiszállnunk, és a V006o072 elnevezésű trecket követve 325 métert sétálnunk. Az út egyetlen kihívása a partszegélyen történő feljutás. *(Ellés Monostorról háttér információk ITT, ITT és ITT, valamint a romnál is találunk több turisztikai információs táblát.)*

Megélve a hely múltját és szellemét térjünk vissza hajóinkhoz és a mába!

A Pontonhídnál lefelé haladva is elővigyázatosnak kell lennünk, hisz a sodrás feltartóztatatlanul visz bennünket a híd irányába. Vízi járművünk kormányozhatóságának érdekében őrizzünk meg némi sebességet a vízhez viszonyítva!

Leérve a 246,2 fkm-ig igazi unikumra lelhet az erre fogékony túrázó:   
a város felőli oldalon a vízmércénél *(up.: 009latv, track: V006o073)* megszemlélhetjük az 1887-ben telepített vízszintmérő egy részét, valamint az ekkor épített lépcsőt és a mellette lapuló emléktáblát   
*(+440 cm szinttel egyvonalban)*!

A Körös-torokban strandolhatunk kedvünk szerint, valamint *(belépő megváltása esetén)* meglátogathatjuk a tegnapi út leírásában említett fémvázas kilátót is *(úp.: 004kilat)*.

Pancsolásunk, nézelődésünk végeztével „tengerre”!

Lefelé haladva ismét átadhatjuk magunkat a „csorgás” nyújtotta élménynek is, de ezt egy kicsit lejjebb, a nyugodtabb, csendesebb részen az igazi megtenni.

A szentesi strandot elérvén *(238,6 fkm)* kiköthetünk. Főszezonban a strand partjának bójákon kívül eső alsó vagy felső részét válasszuk, és figyeljünk a fürdőzőkre! Fenn a part tetején, a fák árnyékában artézi kutat *(úp.: 010viz)*, kis játszóteret, szezonban büfét, mosdót, különféle sportolási lehetőségeket is találunk.

Ismét hajóba szállva pár száz méter múlva gyorsan megérkezünk kiindulási pontunkra, mely kiszállási helyünk is egyben.

Feldolgozták: Erdélyszky Szilvia, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*